Diari Oficial de la Generalitat Valenciana


Sumari del DOGV 4064, del 14-08-2001 (2001/8260)

RESOLUCIÓ de 26 de juliol de 2001, del president de la Comissió Territorial d'Urbanisme d'Alacant, per la qual una vegada esmenades les observacions establides ordena la publicació immediata de l'Acord de 21 de març de 2001, pel qual s'aprovà definitivament l'expedient relatiu a l'homologació i pla parcial del sector el Grec de Villena, promogut per Proisa, empresa Constructora, SL.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4064

Data del DOGV
:   14-08-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/8260


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Villena
    * pla d'urbanisme

RESOLUCIÓ de 26 de juliol de 2001, del president de la Comissió Territorial d'Urbanisme d'Alacant, per la qual una vegada esmenades les observacions establides ordena la publicació immediata de l'Acord de 21 de març de 2001, pel qual s'aprovà definitivament l'expedient relatiu a l'homologació i pla parcial del sector el Grec de Villena, promogut per Proisa, empresa Constructora, SL. [2001/X8260]
  
La Comissió Territorial d'Urbanisme, en la sessió del dia 21 de març de 2001, adoptà l'acord següent:
  
Vist l'expedient de referència i d'acord amb els antecedents i consideracions següents:
  
Antecedents de fet
  
Primer. L'expedient relatiu al pla parcial i l'homologació del sector el Grec, va ser tramitat de conformitat amb el procediment establit en l'article 48 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), a instància de la mercantil ?Enrique Ortiz e Hijos, contractista de obras, SA, que el va exposar al públic pels seus propis mitjans, inserint anuncis en el diari Información de 14 de juny de 2000 i en el Diari Oficial de la Generalitat Valenciana núm. 3.776 de 21 de juny de 2000. Durant el període d'exposició pública es va presentar una al·legació així com una altra alternativa tècnica presentada per Proisa, Empresa Constructora, SL.
  
Amb posterioritat, les mercantils que van presentar les distintes alternatives tècniques van aconseguir acord per a l'execució conjunta de la urbanització i, a l'efecte, la mercantil que va iniciar el procediment va formular renúncia expressa sobre l'alternativa tècnica presentada, per la qual cosa va ser l'alternativa presentada per Proisa, SL, la que va aconseguir l'aprovació provisional per Acord plenari de 5 d'octubre de 2000.
  
Segon. La Comissió Territorial d'Urbanisme, en sessió celebrada el dia 24 de gener de 2001, va acordar suspendre l'aprovació definitiva de l'expedient fins que s'esmenaren diverses observacions contingudes en les consideracions tecnicojurídiques segona i tercera relatives a la documentació i a les determinacions.
  
L'Ajuntament va remetre el 2 de febrer de 2001 documentació per a l'esmena de les deficiències assenyalades amb anterioritat a l'acord de la CTU esmentat. Finalment, el ple de l'Ajuntament, en sessió celebrada l'1 de març de 2001, va acordar de nou l'aprovació provisional, i va remetre tant el certificat de l'acord com la documentació a aquest Servei Territorial el 5 de març últim als efectes de l'aprovació definitiva.
  
Tercer. La documentació de l'homologació està integrada per memòria informativa i justificativa i plans d'informació i d'ordenació; la del pla parcial consta de memòria informativa i justificativa, normes urbanístiques i plans d'informació i d'ordenació.
  
Quart. L'objecte de l'expedient de referència és l'homologació del sòl urbanitzable no programat (sector 1, tipus A, segons la descripció de la memòria del pla general) denominat el Grec, redelimitar-lo i completar les determinacions d'ordenació estructural, no fixades en el Pla General, que permeten el desenvolupament i aprovació del pla parcial que es proposa per al mateix àmbit, d'acord amb el que preveu la disposició transitòria segona de la LRAU.
  
S'acompanya de l'homologació corresponent d'acord amb el que disposa la disposició transitòria segona de la LRAU per a donar cobertura al pla parcial contingut en l'expedient dins del Programa d'Actuació Integrada, en la qual s'estableix que el sector redelimitat, amb una superfície de 150.152 m2 exclou dos edificis existents i habitats i inclou una falca de sòl pertanyent al sòl urbà qualificat com a equipament i que es destina a viari.
  
De conformitat amb el que disposa la Instrucció de Planejament 1/96, de 23 de gener, sobre l'homologació dels plans d'urbanisme a la LRAU, l'homologació és sectorial, complementària i modificativa.
  
Defineix els accessos al sector que es produeixen des de la via estructural urbana Av. de la Constitució i la paral·lela oposada que discorre pel camí de les Fonts. Es manté l'Índex d'Edificabilitat Bruta màxima en 1 m2/ m2 i es fixa en 115.500 m2 de sostre construït. La densitat varia de 20 htge./h. a 700 habitatges, la qual cosa suposa prop de 50 htge./h. Es manté l'ús principal residencial amb tres tipologies. Es concreten els usos compatibles i es regula l'ús terciari que ocuparà com a màxim un 27,5% del sostre edificable total.
  
Defineix com a element de la xàrcia estructural 10.500 m2 de zona verda que s'ubiquen en l'interior del sector al costat de la dotació secundària. La xarxa viària estructural la formen els vials perifèrics al sector.
  
Es configura una sola àrea de repartiment en l'àmbit del mateix sector, i resulta un aprofitament tipus de 0'7824 m2 / m2, i estableix una única unitat d'execució.
  
L'edificabilitat total es distribueix en els usos i tipologies següents: residencial en illa densa (línia) 22.127 m2 t (19'17%), residencial en edificació oberta 61.873 m2 t (53'59%), terciari en edificació oberta 20.012 m2 t (17'33%), terciari en baixos comercials 11.438 m2 t (9'91%).
  
Cinqué. Pla parcial ordena detalladament l'àmbit a partir d'una xarxa viària perpendicular als vials perimetrals d'accés al sector. L'equipament escolar s'ubica enfront de la zona exterior que ja conté un centre de EGB i de BUP. La zona verda total (estructural+secundària) s'ubica en una posició central en forma de T, excepte dues zones més xicotetes dins d'una zona d'habitatges en illa oberta i altres (no computables) al llarg i en la zona de protecció de l'Av. de la Constitució.. Una altra zona verda important, de forma triangular, s'ubica a l'oest al costat del camí de les Fonts i enfront de les construccions del pla parcial les Fonts situat davant.
  
L'ús comercial que és de 31.450 m2 t es distribueix en11.438 m2 en les plantes baixes dels habitatges i 20.012 m2 en una gran zona comercial de 38.708'62 m2 de sòl ubicada al nord del sector i es materialitzen en una gran superfície amb els seus aparcaments.
  
Els estàndards s'apliquen sobre la superfície computable del sector, de forma que les dotacions existents són superiors a la mínima exigida.
  
Sisé. Consten en l'expedient els informes sectorials següents:
  
- Del Ministeri de Foment, Direcció General de Carreteres, aportat pel seu representant en la Comissió Informativa, en sentit desfavorable del que s'extrau el següent: en matèria d'afeccions demanials (punt 1.4 de la memòria informativa) es fa una correcta referència al marc normatiu aplicable per a avaluar aquestes però només es preveuen, pel que es refereix a la xarxa de carreteres de l'Estat, les afeccions resultants del nuc d'enllaç que dóna accés a l'autovia. Consultat l'arxiu d'aquest Servei, només consta la cessió a l'Ajuntament de la travessia de Villena, corresponent a l'antic traçat de la carretera N-330, entre els PK 353.830 (encreuament amb l'antiga CC-3314, Villena a Yecla) i 355.080 (intersecció amb ramal de l'autovia) que va ser sol·licitat pel ple de l'Ajuntament celebrat el 16 de juny de 1980 i aprovada per acord del Consell de Ministres de 13 de juliol de 1981.
  
Pel que s'ha exposat cal considerar el tram de l'avinguda de la Constitució amb què afronta el Sector en qüestió com un tram de carretera convencional de la Xarxa de l'Estat i estudiar les seues afeccions segons el que estableix la Llei 25/1988, de Carreteres, i l'ordenament jurídic conseqüent.
  
En concret aquest pla parcial preveu una alineació de façana que, si bé concorda amb la consolidada en la zona limítrofa de la travessia, no s'ajusta als 25 m establits per l'article 25 de la precitada Llei de Carreteres. D'altra banda, el Reglament General de Carreteres imposa en l'article 102.5 la prohibició d'accessos directes a les carreteres de les propietats confrontants llevat que es realitzen a través de vies de servei per a l'execució de les quals s'ha de respectar allò que s'ha establit per l'Ordre Ministerial de 16 de desembre de 1997 per la qual es regulen els accessos a les carreteres de l'Estat, la vies de servei i la construcció d'instal·lacions de serveis (BOE 24/01/98).
  
- De la Conselleria d'Obres Públiques, Urbanisme i Transports, Divisió de Carreteres, aportat pel seu representant en la Comissió Informativa, en sentit favorable una vegada analitzada la nova documentació.
  
- De la Conselleria d'Indústria i Comerç, Direcció General de Comerç i Consum, entregat pel seu representant en la Comissió Informativa del que s'extrau el sentit favorable, si bé s'indica la conveniència que la zona comercial se situe més prompte pròxima al mercat i a la zona ja consolidada que a la zona de vora del sector.
  
- De la Conselleria de Cultura Educació i Ciència, Direcció General de Règim Econòmic, en sentit favorable.
  
No consta informe de la Conselleria de Sanitat encara que sí que consta la sol·licitud efectuada per l'Ajuntament el 4 de desembre de 2000, i ha transcorregut el termini assenyalat a l'efecte sense que s'haja emés.
  
Consideracions tecnicojurídiques
  
Primera. El procediment seguit per l'Ajuntament resulta d'acord amb el que preveu la disposició transitòria 1a, apartat 2 de la Llei Reguladora de l'Activitat Urbanística (LRAU) i article 48 de la mateixa Llei, i en el punt III de la Instrucció de Planejament 1/96, de 23 de gener, sobre l'homologació dels plans d'urbanisme a la LRAU.
  
Segona. La documentació no pot considerar-se completa, als efectes del compliment de l'article 27 de la LRAU, i de l'apartat II.9 de la Instrucció de Planejament 1/96, de 23 de gener, sobre l'homologació dels plans d'urbanisme a la LRAU. Ha de remetre's document refós per triplicat i degudament diligenciat que incloga les variacions en l'ordenació. Les fitxes de planejament i gestió formaran part de la documentació amb eficàcia normativa de l'homologació.
  
Tercera. Les determinacions contingudes en aquest expedient poden considerar-se correctes, des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU, una vegada han sigut esmenades les observacions de l'anterior acord d'aquesta Comissió, si bé cal destacar les següents observacions en relació amb les expressades en l'acord de la CTU d'Alacant de 24/01/01 pel qual es va suspendre l'aprovació definitiva de l'expedient:
  
A) Respecte a l'homologació:
  
?1) Haurà de dibuixar-se en els plans de la xarxa estructural la zona verda amb el dit caràcter?.
  
Encara que en la documentació escrita es determina que el total de zones verdes de xarxa estructural suposen una superfície de 10.500 m2, no s'aporten plans corresponents al document d'homologació que localitzen les esmentades zones verdes de xarxa estructural. D'altra banda en els plans d'ordenació detallada del pla parcial, es dibuixen com a elements de la xarxa estructural de zones verdes (PQL) la banda central de 8447'48 m2 i dues superfícies rodejades per edificació disposada en forma de U de 1141'18 m2 i 1149'45 m2 respectivament, la qual cosa suposa un total de 10.738'11 m2, xifra que no coincideix amb els 10.500 m2 a què es refereix la documentació escrita.
  
Resulta igualment significable que, per la situació i magnitud, les dues zones verdes últimes esmentades pareixen tindre més caràcter de dotació de xarxa secundària que de xarxa estructural i això d'acord amb la mateixa definició legal dels elements integrants de la xarxa estructural de dotacions públiques.
  
?2) Haurà de justificar-se que la zona de l'equipament docent que es desqualifica i s'inclou en el sector és compensada amb l'equipament (també docent) que es localitza en aquest?.
  
No s'aporta cap justificació relativa a l'anterior que permeta deduir que amb la superfície dotacional prevista es cobreixen els estàndards reglamentaris i a més es compensa la superfície deduïda d'equipament docent, de Sistema General, definit pel pla general en els seus voltants.
  
?3) Els límits del sector han d'incloure els elements de connexió de forma que l'execució quede garantida i s'ajuste al que disposen els articles 17 de la LRAU i 20 del RPCV.-
  
Es mantenen els mateixos límits del sector del document suspés d'aprovació, no obstant això, en el document d'homologació es dibuixen les connexions externes al sector que s'ha d'executar amb el corresponent programa, que es concreten en l'accés a distint nivell de la CV-81, i l'enllaç amb el ramal que connecta amb la rotonda de connexió de l'autovia. No es defineixen, en el mateix pla, les corresponents a la rotonda situada al costat del sector confrontant, mentre que en els plans d'ordenació del pla parcial es determina l'execució a càrrec del programa. En qualsevol cas, en tractar-se d'un element de l'ordenació estructural (tal com es determina en el document d'homologació, en formar part del viari perimetral), haurà de reflectir-se com a tal en aquest document.
  
4) ?Igualment, han d'esmenar-se les deficiències assenyalades pels informes sectorials que hi ha en l'expedient emeses per la Direcció General de Carreteres del Ministeri de Foment i per la Divisió de Carreteres de la Direcció General de la Conselleria d'Obres Públiques, Urbanisme i Transports?.
  
D'acord amb el que ha manifestat el representant de la Direcció General de Carreteres del Ministeri de Foment davant d'aquesta Comissió, en relació amb l'homologació d'aquest expedient, haurà de quedar garantit un únic accés al sector en l'avinguda de la Constitució, en tractar-se d'una carretera convencional de la Xarxa de l'Estat i hauran de reflectir-se igualment les afeccions segons el que estableix la Llei 25/1988 de Carreteres i l'ordenament jurídic conseqüent.
  
B) Respecte al pla parcial:
  
1. Haurà de corregir-se la documentació en relació amb les observacions assenyalades en l'homologació.
  
2. Haurà de donar-se compliment al que estableix l'informe de Carreteres del Ministeri de Foment.
  
Quarta. D'acord amb el que disposa la Instrucció de Planejament 1/1996, de 23 de gener, sobre homologació de plans d'urbanisme a la Llei Reguladora de l'Activitat Urbanística (DOGV 2.732 de 22 d'abril de 1996), la distribució de competències, en planejament, entre les administracions autonòmica i municipal, i la possibilitat mateixa de transvasar dites competències de la primera a la segona, gravita sobre la distinció entre els dos tipus de determinacions que han d'integrar l'ordenació urbanística dels plans: ordenació estructural i detallada. Quan es tracta de plans de vigència anterior a la LRAU, per a fer efectiva la resignació legal de competències i la municipalització d'aquestes, està expressament previst i és necessari utilitzar el procediment de l'homologació, l'objecte del qual és justament, que la Generalitat reconega i faça constar expressament, quina part o parts o aspectes de cada planejament general seran d'ara endavant d'exclusiva responsabilitat municipal.
  
Si bé la instrucció d'homologació, en l'apartat relatiu a tramitació de l'homologació arreplega: ... que si l'homologació es tramita al costat d'un pla parcial o de reforma interior al qual se li vol donar cobertura amb aquesta, el procediment a seguir és el d'un pla parcial modificatiu de l'ordenació estructural, i assenyala expressament: ... que no cal tramitar primer l'homologació i després el pla o viceversa, sinó que es tracta d'un únic tràmit: el d'aprovació del pla parcial acompanyat d'un document annex, per a afegir a continuació: ... que després de l'aprovació provisional municipal, les actuacions es remetran a la COPUT que procedirà, en una única resolució, a aprovar definitivament el pla i a homologar el sector. En l'expedient que ens ocupa en ser possible diferenciar en el document presentat a aprovació definitiva, l'homologació sectorial del pla parcial a què dóna cobertura, acompanyat el primer de la documentació suficient que permet diferenciar i identificar que determinacions de les vigents han de reputar-se com a integrants de l'ordenació estructural i de la xarxa primària de reserva de sòl per a dotacions públiques.
  
Per raons d'agilitat administrativa, en no ser possible en aquest moment l'aprovació definitiva del pla parcial, d'acord amb les observacions assenyalades en la consideració anterior i en raó de fer efectiva amb rapidesa la transferència de competències a favor dels municipis, i traslladar la responsabilitat decisòria sobre l'aprovació del planejament parcial a l'ajuntament, fent-los competents per a l'aprovació del pla parcial, sempre que només afecte el que legalment es denomina ordenació detallada. Es reserva l'administració de la Generalitat l'aprovació sobre aquelles altres variacions en allò que s'ha previst per l'homologació que l'acompanya, que afecte, per contra, la denominada ordenació estructural.
  
Cinquena. La Comissió Territorial d'Urbanisme a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologació i plans parcials, de municipis de menys de 50.000 habitants, de conformitat amb el que disposa l'article 39 de la LRAU, per remissió del 54.1.B de l'esmentat text legal, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals mencionats, la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999 i la resta de disposicions de general i pertinent aplicació, la Comissió Territorial d'Urbanisme
  
ACORDA
  
1r. Aprovar definitivament l'homologació sectorial corresponent al sòl urbanitzable no programat (sector 1, tipus A) denominat el Grec, de Villena, i supeditar la publicació i per consegüent l'eficàcia al fet que queden esmenades les observacions a què es refereixen les consideracions tecnicojurídiques segona i tercera.
  
2n. Emetre informe al pla parcial que acompanya l'homologació, i concedir la cèdula d'urbanització amb els efectes de l'article 54 de la LRAU, i recordar a l'Ajuntament de Villena les observacions assenyalades a l'efecte en la consideració tercera d'aquest acord.
  
Amb data 26 de juliol de 2001, el president de la Comissió Territorial d'Urbanisme, va resoldre:
  
Vist l'acord adoptat per la Comissió Territorial d'Urbanisme en sessió de 21 de març de 2001 pel qual es va aprovar definitivament l'expedient de referència, supeditant la seua publicació al compliment de certes condicions, així l'informe favorable a la documentació presentada per l'Ajuntament amb data 23 de maig 2001, en el qual s'indica que compleix en tots els seus termes el referit acord de la Comissió, resolc:
  
Ordenar la immediata publicació del referit acord d'aprovació definitiva en el Diari Oficial de la Generalitat Valenciana, als efectes de l'entrada en vigor, de conformitat amb el que disposa l'article 59, apartats 2 i 4 de la Llei 6/94, de 15 de novembre, de la Generalitat Valenciana Reguladora de l'Activitat Urbanística. La publicació de l'aprovació definitiva n'excusa la notificació individualitzada.
  
Contra aquest acord que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports, en el termini d'un mes, segons disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en la redacció donada per la Llei 4/1999, de 13 de gener, i l'article 14.2 del Reglament dels Òrgans Urbanístics de la Generalitat Valenciana.-